Christian Lund Jepsen (V), 2004-11-10:
Så kan jeg jo sige til fru Pernille RosenkrantzTheil, at nu kommer der en af de der af hankøn, som ikke fik taget sig sammen i gymnasiet, og som derfor ikke har haft mulighed for at komme ind på ret mange af de uddannelser, fordi der var så mange andre spændende ting at lave.
Men personligt var jeg i lang tid også meget betænkelig ved at ændre ved det nuværende kvote 2-system.
Jeg har haft den fornemmelse og den holdning, at det var fint nok at samle point, inden man blev optaget på det drømmestudium, som man gerne ville ind på, og jeg mener for så vidt stadig væk, det i nogen grad skal være sådan, at man samler point.
Men jeg kan også se, at virkeligheden ikke altid ser sådan ud, og vi er også nødt til at forholde os til virkeligheden.
Og det har vist sig, at kvote 2 for manges vedkommende jo reelt ikke har ført til noget.
Venstre er enig i, at der bør ske ændringer i optagelsessystemet til de videregående uddannelser.
Når det drejer sig om uddannelserne på Videnskabsministeriets område, så må vi kunne blive enige om, at en del unge mennesker indleder en pointjagt, som for langt de flestes vedkommende ikke fører dem ind på det studium, som de drømte om at komme ind på.
Jeg ved, at ikke alle kan lide, at man tager en illusion fra dem, men vi skylder faktisk en gang imellem ansøgerne at gøre det.
Det er forkert, at en del ansøgere bliver bibragt den opfattelse, at de kan komme ind på en uddannelse, som de aldrig reelt har en chance for at komme ind på.
Jeg synes, der er god grund til at understrege, at det reelle problem jo vedrører relativt få uddannelser.
Der er masser af muligheder for at få en videregående uddannelse i Danmark.
For Venstre er det at følge principper vigtige i diskussionen om ændringerne i optagelsessystemet.
Der skal være tale om et gennemskueligt system.
Der skal være tale om et system, hvor det, de unge foretager sig for at komme videre i uddannelsessystemet, er relevant i forhold til dette, at systemet har plads til forskelle, ikke mindst mellem de få uddannelser med en høj kvotient på Videnskabsministeriets område og de mere produktionsrelaterede uddannelser på Undervisningsministeriets område; at der stadig er en kattelem på de mest søgte studier, om end jeg indrømmer, at den er meget lille; at der bliver tale om et mere fokuseret system, hvor fagligheden spiller en rolle, og at ikke mindst vejledningen bliver bedre og mere målrettet og som sagt lidt mere konfronterende, så man får at vide, om man har en chance for at komme ind på studiet eller ej.
Der er ingen grund til at forherlige kvote 2, heller ikke som social opsamler.
I forbindelse med Stop Nu-demonstrationerne blev det hævdet, at kvote 2 i høj grad opsamlede unge, der kom fra socialt svage hjem.
Jeg har spurgt både dem, der stod bag Stop Nu, og mange andre, om der var en dokumentation for det.
Det er ikke lykkedes at få bare noget, der lignede en dokumentation for, at det var tilfældet.
Det ville måske have påvirket min holdning lidt.
Men jeg har ikke noget imod, at folk tager erhvervsarbejde, at de tager på jordomrejser eller endnu bedre: at de tager på et højskoleophold.
Det vil Venstre slet ikke blande sig i, det kan folk sagtens selv finde ud af.
Men jeg synes faktisk, det er ærgerligt, vil jeg gerne lige sige som afslutning, at ændringerne i optagelsessystemet i manges øjne er blevet opfattet som et angreb på det at tage på højskole.
Højskolernes krise skyldes helt andre ting, og diskussionen om kvote 2 og højskoler er efter min mening helt forfejlet.
Jeg holder meget af højskolerne og har selv arbejdet der, men optagelsessystemet til de videregående uddannelser skal altså ikke indrettes efter højskolernes desværre p.t. manglende evne til at tiltrække elever.
Og så skulle højskolerne måske lade være med at klage så meget, så kunne det være, at det blev skæggere at komme på højskole.
Nu skal det nye forslag til optagelsessystem snart til høring, og jeg synes, det er vigtigt, at vi også har en vis åbenhed efter høringen.
Jeg tror ikke, at alle kan tilfredsstilles, men jeg vil gerne sige, at jeg mener inden en høring, at det er godt, vi har to ører, og at vi også skal lytte til de indvendinger, der måtte være.
Men vi skal indrømme, og der er jeg glad for den første ordførers indlæg, at det nuværende system ikke fungerer optimalt.
Og så må vi jo se, om der kommer nogle gode forslag, som er bedre.
Men som udgangspunkt tilslutter vi os naturligvis regeringens forslag om et nyt optagelsessystem.